สตาร์สครีม

สตาร์สครีม  เป็นชื่อตัวละครหุ่นยนต์ฝ่ายดีเซปติคอนส์ หรือ เดสทรอน จากการ์ตูนชุดเรื่อง ทรานส์ฟอร์เมอร์ส 
ประวัติ.
อนิเมะ.
ยุค G1.
สตาร์สครีม เป็นรองผู้บังคับบัญชาการทหารอากาศที่ทำหน้าที่รับใช้ เมกะทรอน ผู้นำฝ่ายดีเซปติคอนส์ แต่เขาไม่มีความจงรักภักดีต่อเมกะทรอนเท่าไหร่นัก โดยเฉพาะเวลาที่เมกะทรอนบาดเจ็บจากการรบ สตาร์สครีมก็ไม่ได้เข้ามาช่วยเหลือเมกะทรอน ผิดกับซาวด์เวฟที่มุ่งหน้าเข้าช่วยเหลือเมกะทรอนทันที ในภาค ทรานส์ฟอร์เมอร์ส เดอะ มูฟวี่ นั้น มีเหตุการณ์ที่ ยูนิครอน ทำลายดวงดาวบ้านเกิดไซเบอร์ทรอน เมกะทรอนถูกยูนิครอนเข้าควบคุมจิตใจและร่างของเขาจนกลายเป็น กัลวาทรอน และสตาร์สครีมเป็นเหยื่อรายแรกที่ถูกกัลวาทรอนสังหารจนร่างกายสตาร์สครีมนั้นแหลกสลาย โดยสตาร์สครีม ในเสียงพากย์ภาษาอังกฤษให้เสียงโดย Chris Latta
อะนิเมเต็ด.
สตาร์สครีมในภาคอะนิเมเต็ดมีลักษณะร่างกายส่วนไหล่และส่วนท้องสีม่วง ส่วนแขนและขามีสีเทา ปีกสองข้างของเขาจะมีสัญลักษณ์ของฝ่ายดีเซปติคอนส์ติดอยู่ มีความสามารถด้านการทำลายหนึ่งในอาวุธประจำกายของฝ่ายออโต้บ็อตส์ คือ พลังลำแสงแม่เหล็กซึ่งเป็นอาวุธประจำตัวของแร็ตเชต และสามารถบินได้อย่างรวดเร็วอีกด้วย
ไพรม์.
สตาร์สครีม ในภาคไพรม์ มีลักษณะร่างกายสีเทาเข้ม มีปีกตั้งอยู่ด้านหลังเป็นสี่แฉก มีจรวดสีแดงติดอยู่กับแขนทั้งสองข้าง ครั้งหนึ่งเมกะทรอนเคยได้รับบาดเจ็บสาหัสจากเหตุการณ์ที่สะพานข้ามอวกาศระเบิด อาการเป็นตายเท่ากัน สตาร์สครีมจึงถือโอกาสตั้งตนเป็นหัวหน้าหน่วยเสียเอง ต่อมาเมื่อเมกะทรอนฟื้นคืนชีพขึ้นมาได้ด้วย เอ็นเนอร์จอนด้านมืด (Dark Energon) สตาร์สครีมจึงถูกลงโทษ เขารู้สึกอับอายจึงเนรเทศตนเองออกไปอยู่ป่าเพียงลำพัง เมื่อเวลาผ่านไป เหล่าออโต้บ็อตส์ทำการค้นหากุญแจที่จะนำไปสู่การค้นพบอุปกรณ์สำคัญที่สามารถฟื้นฟูดาวไซเบอร์ทรอนได้ สตาร์สครีมจึงใช้กลโกงแย่งชิงมาและนำมาให้เมกะทรอน เหตุนี้เมกะทรอนจึงรับสตาร์สครีมเป็นพวกตามเดิม เมื่อเวลาผ่านไปสงครามครั้งใหญ่ได้อุบัติขึ้นภายในยานบินของดีเซปติคอนส์ เมกะทรอนถูกบัมเบิ้ลบีสังหารจนสิ้นใจ และดาวบ้านเกิดไซเบอร์ทรอนได้รับการฟื้นฟูด้วย โอเมก้าล็อก (Omega Lock) สตาร์สครีมจึงไร้ที่พึ่ง และร่วมหัวจมท้ายอยู่กับ ช็อคเวฟ โดยร่วมกันสร้างโคลนนิ่งหุ่นยนต์มังกร ฝ่ายพรีเดคอนส์ อยู่ภายในห้องแล็บเล็กๆ ในดาวไซเบอร์ทรอน แต่เพราะอุปนิสัยส่วนตัวของสตาร์สครีมที่เป็นหุ่นยนต์จอมกะล่อนนี้เอง สตาร์สครีมจึงถูก พรีเดคิง (Predaking) หัวหน้าฝ่าย พรีเดคอนส์ ที่พาลูกน้องของเขามารุมทำร้ายในภายหลัง
เสียงพากย์สตาร์สครีมในภาคไพรม ์ให้เสียงภาษาไทยโดย ไกวัล วัฒนไกร (ฉบับช่องเอ็มคอตแฟมมิลี่) มานพ ศรีจูเป้า (ฉบับทีมพากย์เสียงไทย) และ วิทยา ผาสุข (ฉบับการ์ตูนเน็ตเวิร์ค) และเสียงพากย์ภาษาอังกฤษให้เสียงโดย สตีฟ บลัม (Steve Blum)
ไซเบอร์เวิร์ส.
ในภาค ไซเบอร์เวิร์ส สตาร์สครีม มีลักษณะร่างกายคล้ายกับยุค G1 เริ่มมีบทบาทอย่างเด่นชัดมากขึ้นช่วงเริ่มเข้าสู่ฤดูกาลที่ 2 ในเหตุการณ์ตอนที่ออโต้บ็อตส์และดีเซปติคอนส์สู้กันบนดวงจันทร์ สตาร์สครีมทิ้งเมกะทรอนไว้แล้วหนีกลับฐานไปก่อน จนกระทั่งเมกะทรอนได้รับบาดเจ็บกลับมา และรู้ว่าสตาร์สครีมทิ้งเขาให้สู้กับเหล่าออโต้บ็อตส์เพียงลำพัง เมกะทรอนจึงแต่งตั้งให้สลิปสตรีมเป็นแม่ทัพแทนที่สตาร์สครีม ซึ่งนั่นทำให้สตาร์สครีมโกรธแค้นมาก จึงยิงจรวดเข้าใส่เมกะทรอน แล้วตั้งตัวเองเป็นหัวหน้าแทน แต่ไม่ทันไร เมกะทรอนก็ฟื้นกลับมาทั้งซ้อมทั้งยิงสตาร์สครีมจนสลบไป เมื่อสตาร์สครีมฟื้นขึ้นมาจากการถูกทำร้าย เขาจึงคิดแก้แค้นด้วยการขโมยออลสปาร์คมาเป็นของตัวเอง เพื่อหวังจะใช้พลังอันยิ่งใหญ่จากออลสปาร์คนั้นทำลายทั้งออโต้บ็อตส์และดีเซปติคอนส์
ฉบับคนแสดง.
สตาร์สครีมได้ปรากฏตัวขึ้นครั้งแรกใน ทรานส์ฟอร์เมอร์ส มหาวิบัติจักรกลสังหารถล่มจักรวาล โดยสตาร์สครีมมาเพื่อร่วมมือกับเมกะทรอนและเหล่าดีเซปติคอนส์ ตามหาออลสปาร์กในโลกมนุษย์ บทบาทของสตาร์สครีมส่วนใหญ่จะทำหน้าที่ตามไล่ล่า แซม วิทวิคกี้ และมนุษย์ที่เกี่ยวข้อง รวมถึงการรายงานสถานการณ์การศึกสงครามและด้านอื่น ๆ ให้เมกะทรอนทราบอยู่เสมอ ในภาพยนตร์ ทรานส์ฟอร์เมอร์ส 3 สตาร์สครีมถูกแซม วิทวิคกี้ สังหารด้วยอาวุธประดิษฐ์ของคิว (วีลแจ็ค) ประเภทระเบิดเวลา สตาร์สครีมจึงสิ้นชีพในที่สุด ในภาค 6 สตาร์สครีมกลับมาต่อต้านออโต้บ็อตส์อีกครั้งที่ไซเบอร์ทรอน สตาร์สครีม สูง 30 ฟุต อาวุธของสตาร์สครีม คีอ เลื่อยกงจักร, ปีนกลพกพา, ปืนใหญ่ลูกซอง และจรวดมิสไซล์ขนาดใหญ่